Kaupunkitekniikan keskus on saanut ELY-keskukselta poikkeusluvan hanhien karkottamiseen Tapiolan keskeisiltä viheralueilta. Hanhien karkottaminen on aloitettu viikolla 20 ja sitä tehdään läpi kesän tarvittaessa aina syysmuuttoon asti. Poikkeuslupa karkottamiselle on voimassa 30.5.2020 asti.

Hanhien karkottaminen tapahtuu ensisijaisesti kytketyn koiran avulla. Myös äänipelotteita ja droneja kokeillaan karkotuksessa. Lintuja ei missään olosuhteissa vahingoiteta. Alueilla pesiviä yksilöitä ei myöskään häiritä.

Hanhien karkottamiseen on päädytty muun muassa siksi, että suurina parvina viheralueilla laiduntaessaan hanhien runsaista ulosteista koituu haittaa. Hanhet ovat kasvissyöjiä ja ulostavat keskimäärin joka toinen minuutti. Merkittävien taudinaiheuttajien sijaan suurin ongelma ulosteissa on niiden epämiellyttävyys ja liukastumisvaara. Pahimmillaan virkistyskäyttöön tarkoitetut alueet mielletään käyttökelvottomiksi runsaiden ulostemäärien takia.

Valkoposkihanhiin liittyvät ongelmat koskevat alkukesän osalta erityisesti pesää vartioivia koiraita, jotka käyttäytyvät aggressiivisesti ihmisiä kohtaan. Lisäksi hanhet väistävät hitaasti ulkoilijoita. Polkupyöräilijöiden liikkuminen on ollut vaikeaa Otsolahden rantaa kiertävällä kevyen liikenteen väylällä, sillä nukkuvat hanhiparvet ovat ajoittain peittäneet kulkuväyliä jopa kokonaan.

Hanhien karkoittaminen toteutetaan kesällä 2019 seuraavilla alueilla:

49-418-1-1609 Itäranta, Otsolahden pohjoisrannan puistonurmikko

49-12-9903-11 (Leimuniitty)

49-12-9903-5 (Silkkiniitty)

49-16-9903-10 (Tapiolan asukaspuisto)

49-418-1-1609 (Kaskenkaataja), puisto talojen Kaskenkaatajantie 2 ja Urheilupuistontie 3 välissä